section_heading: Radnja
paragraph_text: U međuvremenu se Tommy, Alex i Gibson pridružuju grupi škotskih vojnika te skrivaju unutar broda koji služi za ribolov čekajući dolazak plime. Uskoro se na brod vraća njegov vlasnik, Nizozemac. Njemačke snage započnu pucati po brodu na taj način vježbajući gađanje u metu; kada plima naiđe, voda započne ulaziti kroz rupe od metaka. Alex, u namjeri da olakša teret broda, optužuje Gibsona (koji cijelo vrijeme šuti) da je njemački špijun i zahtijeva od njega da napusti brod. Gibson otkriva da je Francuz te da je preuzeo identitet vojnika kojeg je pokopao na obali, nadajući se da će biti evakuiran skupa s ostalim britanskim vojnicima. Alex, Tommy i škotski vojnici uskoro su prisiljeni napustiti brod kada ovaj započne tonuti. Gibson ne uspijeva i pogiba. Alex i Tommy plivaju prema obližnjem razaraču, ali njega potapa novi bombaški napad. U tim trenucima nailazi brod Moonstone i kupi vojnike koji se nalaze u vodi, uključujući Alexa i Tommyja. Peter shvaća da je George mrtav; kada ga šokirani vojnik kojeg su ranije tog dana pokupili s olupine broda upita kako je George, Peter mu laže i kaže mu da će sve biti u redu. Za to vrijeme Farrier obara još jedan njemački borbeni zrakoplov koji se ruši i potpaljuje naftu koja je iscurila iz razarača koji tone. Peter otkriva Collinsu da je njegov stariji brat bio pilot zrakoplova Hawker Hurricane te da je poginuo netom nakon što je rat započeo.